Thisted, Mariagerfjord, Jammerbugt, Vesthimmerland og Aalborg kommuner kan se frem til milliontilskud. Pengene skal gå til at forebygge kroniske sygdomme, så man kan mindske belastningen på det samlede sundhedsvæsen. Det skriver Sundheds- og Ældreministeriet i en pressemeddelelse. Det er en forsøgsordning, der fordeler sig i 11 kommuner over hele landet, som skal få bestemte grupper af befolkningen til at interessere sig mere for eget helbred. På den måde håber man, at man kan forebygge kroniske liderlser som KOL, diabetes, hjerte-karsygdomme og muskel-skeletlidelser. - Hvis man ude i kommunerne opfanger advarsler for kroniske sygdomme hos en række mennesker noget tidligere, så kan vi også sætte hurtigere ind over for sygdommen, hvis den opstår. Så det giver god mening for kommunerne at lave forebyggende sundhedstjek på bestemte grupper, som er i risiko for at blive syge. Det kan også mindske belastningen på det samlede sundhedsvæsen på den lange bane og give mere sundhed for pengene, siger sundhedsminister Ellen Trane Nørby (V). Der er i alt afsat 30 millioner kroner til forsøgsordningen. 27 millioner kroner deles ud i kommunerne, mens der er afsat 3 millioner kroner til evaluering og udveksling af viden. Cirka 12 millioner kroner går til de fem nordjyske kommuner.

Opsummering:
27 millioner kroner fra satspuljemidlerne skal forebygge kroniske sygdomme. 10 millioner kroner havner i nordjyske kommuner.